ສ​ຫລ ສົ່ງ​ກຳ​ລັງ ແລະ​ອຸບ​ປະ​ກອນ ທາງ​ທະ​ຫານ ໄປ ຊາ​ອຸ​ດີ ອາ​ຣາ​ເບຍ ແລະ ສະ​ຫະ​ລັດ ອາ​ຣັບ ເອ​ເມີ​ເຣ​ສ
ທ່ານ​ແອ​ສ​ເປີ​ກ່າວ​ວ່າ ສະ​ຫະ​ລັດ​ແມ່ນ​ສະ​ໜອງ​ຕອບ ​ການ​ຮ້ອງ​ຂໍ ​ຂອງ​ຊາ​ອຸ​ດີ ອາ​ຣາ​ເບຍ ແລະ​ສະ​ຫະ​ລັດ ອາ​ຣັບ ເອ​ເມີ​ເຣ​ສ ເພື່ອ​ປັບ​ປຸງ ລະ​ບົບ​ປ້ອງ​ກັນ​ທາງ​ອາ​ກາດ ຂອງ​ປະ​ເທດ​ທັງ​ສອງ.
ສະຫະລັດພວມສົ່ງກຳລັງທະຫານແລະອຸບປະກອນປ້ອງກັນທາງອາກາດເພີ້ມຕື່ມໄປຍັງຊາອຸດີ ອາຣາເບຍ ແລະ ສະຫະລັດ ອາຣັບ ເອເມີເຣສ ອີງຕາມຄຳຖະແຫຼງຂອງທຳນຽບຫ້າແຈ ໃນຄືນວັນສຸກວານນີ້ ການປະກາດດັ່ງກ່າວ ມີຂຶ້ນຫຼັງຈາກການໂຈມຕີໂຮງກັ່ນນ້ຳມັນຂອງຊາອຸດີ ໃນທ້າຍອາທິດແລ້ວທີ່ເຈົ້າໜ້າທີ່ສະຫະລັດກ່າວວ່າ ກະທຳໂດຍອີຣ່ານນັ້ນ ຊຶ່ງເປັນການກ່າວຫາທີ່ເຕຫະຣ່ານໄດ້ປະຕິເສດ ທ່ານມາກ ແອັສເປີ ລັດຖະມົນຕີກະຊວງປ້ອງກັນປະເທດກ່າວໃນລະຫວ່າງການ ຖະແຫຼງຂ່າວທີ່ທຳນຽບຫ້າແຈວ່າ ປະທານາທິບໍດີດໍໂນລ ທຣຳ “ໄດ້ໃຫ້ການອະນຸມັດ ກ່ຽວກັບການສົ່ງກຳລັງທະຫານສະຫະລັດດັ່ງກ່າວ ຊຶ່ງເປັນກອງກຳລັງທີ່ມີລັກສະນະແບບປ້ອງກັນໂຕ ” ທ່ານແອສເປີກ່າວວ່າ ສະຫະລັດແມ່ນສະໜອງຕອບ ຕໍ່ການຮ້ອງຂໍຂອງຊາອຸດີ ອາຣາເບຍແລະສະຫະລັດ ອາຣັບ ເອເມີເຣສ ເພື່ອປັບປຸງລະບົບປ້ອງກັນທາງອາກາດແລະລູກສອນໄຟຂອງພວກເຂົາເຈົ້າ ນາຍພົນໂຈເຊັຟ ດັນຟອຣ໌ດ ປະທານເສນາທິການຮ່ວມຂອງກອງທັບສະຫະລັດ ກ່າວໃນວັນສຸກວານນີ້ວ່າ ລາຍລະອຽດກ່ຽວກັບການສົ່ງກອງກຳລັງຂອງສະຫະລັດ ຈະມີການຫາລືກັນໃນທ້າຍອາທິດນີ້ ແລະກໍຈະເປີດເຜີຍໃຫ້ຊາບໃນອາທິດໜ້າ ນາຍພົນດັນຟອຣ໌ດ ກ່າວວ່າ “ລັດຖະມົນຕີໄມຄ໌ ພອມພຽວ ຫາກໍກັບຄືນມາເຊົ້າມື້ນີ້ແລະຊາອຸດີ ອາຣາເບຍ ໄດ້ຮ້ອງຂໍໃຫ້ຊ່ວຍເສີມສະມັດຖະພາບໃນດ້ານປ້ອງກັນປະເທດ ພວກເຮົາຍັງບໍ່ທັນໄດ້ຕັດສິນໃຈ ກ່ຽວກັບກົມກອງໃດນຶ່ງ ຢ່າງເປັນການສະເພາະ” ແຕ່ພວກທີ່ໄດ້ຖືກເລືອກໃຫ້ສົ່ງໄປຈະຊ່ວຍເສີມຂະຫຍາຍສະມັດຖະພາບລະບົບປ້ອງກັນລູກສອນໄຟຂອງປະເທດທັງສອງ ນອກນັ້ນ ໃນຕອນແລງຂອງວັນສຸກວານນີ້ ອົງການສະຫະປະຊາຊາດ ກໍໄດ້ປະກາດວ່າ ຕົນໄດ້ສົ່ງຄະນະພວກນັກຊ່ຽວສາກົນ 4 ຄົນໄປຍັງຊາອຸດີ ອາຣາເບຍເພື່ອສືບສວນເບິ່ງການໂຈມຕີໂຮງກັ່ນນ້ຳມັນຢູ່ທີ່ນັ້ນ ກ່ອນໜ້ານັ້ນ ທ່ານທຣຳໄດ້ປະກາດ ກ່ຽວກັບມາດຕະການລົງໂທດໃໝ່ຕໍ່ທະນາຄານແຫ່ງຊາດອີຣ່ານ ໃນວັນຈສຸກວານນີ້ ຊຶ່ງເປັນການເພີ້ມຄວາມກົດດັນທາງດ້ານເສດຖະກິດຕໍ່ສາທາລະນະລັດອິສລາມດັ່ງກ່າວ ແຕ່ໄດ້ໂຈະການປະຕິບັດງານທາງທະຫານໂດຍກົງໄວ້ກ່ອນ ທ່ານທຣຳໄດ້ກ່າວໃນລະຫວ່າງກອງປະຊຸມຖະແຫຼງຂ່າວ ຮ່ວມກັບນາຍົກລັດຖະມົນຕີອອສເຕຣເລຍ ທ່ານສກັອດ ມໍຣິສັນ ໂດຍເວົ້າວ່າ “ຂ້າພະເຈົ້າຄິດວ່າການລົງໂທດຄົງຈະໄດ້ຜົນ ” ນອກນັ້ນທ່ານທຣຳຍັງເວົ້າວ່າ “ການປະຕິບັດງານທາງທະຫານອາດຈະໄດ້ຜົນ ແຕ່ກໍຍາກທີ່ຈະເອົາຊະນະໄດ້ ” ແຕ່ແນວໃດກໍຕາມ ທ່ານທຣຳກ່າວວ່າ ທ່ານບໍ່ມີແຜນທີ່ຈະຕອບໂຕ້ທາງທະຫານຕໍ່ການໂຈມຕີໂດຍຖະແຫຼງຕໍ່ພວກນັກຂ່າວທີ່ທຳນຽບຂາວວ່າ “ວິທີການຂອງບຸກຄົນທີ່ເຂັ້ມແຂງແລະສິ່ງທີ່ສະແດງໃຫ້ເຫັນເຖິງຄວາມແຂງແກ່ນແມ່ນເຜີຍໃຫ້ເຫັນເຖິງການໃຊ້ຄວາມຢັບຢັ້ງໄວ້ໜ້ອຍນຶ່ງ ” ແຕ່ແນວໃດກໍຕາມ ທ່ານທຣຳເຕືອນວ່າ “ອີຣ່ານຮູ້ດີວ່າຕົນປະພຶດບໍ່ດີຫຼືບໍ່ ພວກເຂົາກຳລັງຢູ່ໃນເວລາທີ່ອາດຈະໝົດລົງໃນໄວໆນີ້ ”